
Uvod

Razdoblje od 1. srpnja do 31. prosinca 2025. godine predstavlja specifično i zahtjevno razdoblje u upravljanju Gradom Svetim Ivanom Zelinom, budući da se rad nove gradonačelnice Eve Jendriš Škrljak, dr.med. odvijao u okolnostima promjene izvršne vlasti te preuzimanja upravljanja Gradom u financijski i organizacijski složenim uvjetima.

	Po stupanju na dužnost, gradonačelnica je zatekla značajan manjak u proračunu, visoku razinu preuzetih obveza te niz započetih i financijski zahtjevnih projekata, od kojih su pojedini zahtijevali hitne odluke kako bi se izbjegli prekidi u financiranju, gubitak bespovratnih sredstava ili štetne posljedice po poslovanje Grada i njegovih proračunskih korisnika. Zatečeno stanje zahtijevalo je promptnu analizu financijskog položaja Grada, reprogramiranje proračunskih prioriteta te uspostavu strožeg nadzora nad rashodima.

	Dodatnu složenost predstavljala je činjenica da je Grad istodobno bio uključen u više investicijskih i EU‑projekata visoke financijske vrijednosti, koji sa sobom nose stroge rokove, obveze sufinanciranja i potrebe za predfinanciranjem iz proračuna. U takvim okolnostima bilo je nužno uskladiti potrebu za financijskom konsolidacijom s nastavkom provedbe projekata od strateškog značaja za razvoj Grada, osobito u području predškolskog odgoja, prometne infrastrukture i zaštite okoliša.

	Unatoč zatečenom manjku i opterećenju proračuna, nova gradska uprava usmjerila je djelovanje na stabilizaciju financijskog poslovanja, očuvanje likvidnosti i uredno podmirivanje svih obveza, uz istodobno sprječavanje nastanka novih dugova po osnovi dospjelih obveza. Poseban naglasak stavljen je na racionalizaciju rashoda poslovanja, bolju kontrolu investicijske potrošnje te maksimalno korištenje dostupnih nacionalnih i europskih izvora financiranja.

	Razdoblje obuhvaćeno ovim Izvješćem stoga se ne može promatrati isključivo kroz prizmu redovitog izvršavanja planiranih aktivnosti, već i kao faza financijske stabilizacije i postavljanja novih upravljačkih standarda. Mnogi rezultati ostvareni u drugoj polovici 2025. godine, osobito u dijelu povećanja prihoda, kontrole rashoda i rasta vrijednosti imovine, predstavljaju izravnu posljedicu nužnih odluka donesenih odmah po preuzimanju vlasti.

	Ovo Izvješće daje cjelovit pregled rada gradonačelnice u razdoblju od stupanja na dužnost do kraja 2025. godine, s posebnim naglaskom na financijsko upravljanje u uvjetima zatečenog manjka, provedbu započetih i novih projekata te osiguravanje kontinuiteta javnih usluga. Izvješće je izrađeno s ciljem transparentnog informiranja Gradskog vijeća i javnosti o stanju gradskog proračuna, poduzetim mjerama te ostvarenim učincima u razdoblju konsolidacije i daljnjeg razvoja Grada Svetog Ivana Zeline.



1. [bookmark: _Toc228359395]FINANCIJSKO POSLOVANJE I SANIRANJE ZATEČENOG MANJKA

1.1. [bookmark: _Toc228359396]Zatečeno financijsko stanje i početni izazovi

Po preuzimanju dužnosti u 2025. godini nova gradonačelnica zatekla je financijsko stanje obilježeno značajnim manjkom prihoda nad rashodima i visokom razinom već preuzetih obveza, što je bitno ograničilo fiskalni prostor za donošenje novih odluka. Uvidom u financijske izvještaje, koji se odnose isključivo na poslovanje Grada Svetog Ivana Zeline kao pravnog subjekta, za 2025. godinu utvrđen je ukupan manjak prihoda nad rashodima u iznosu od 5.138.488,00 EUR, što predstavlja 33,21 % ukupnih prihoda ostvarenih u toj godini. Kada se iz ukupnih prihoda i rashoda isključe sredstva vezana uz projekte financirane iz fondova Europske unije, manjak iznosi 2.820.002,00 EUR, odnosno 19,63 % prihoda umanjenih za EU izvore.

	Takav financijski rezultat potvrđen je i dopisom Ministarstva financija Republike Hrvatske od 16. ožujka 2026. godine, kojim je Grad službeno upozoren da ovako visoka razina manjka predstavlja ozbiljan fiskalni rizik, ne samo za stabilnost lokalnog proračuna, već i za rezultat općeg proračuna države, s obzirom na činjenicu da se financijski rezultati jedinica lokalne samouprave uključuju u konsolidirani proračunski rezultat Republike Hrvatske. Ministarstvo financija pritom je pozvalo Grad na hitno poduzimanje mjera smanjenja rashoda, dodatnu racionalizaciju troškova, preusmjeravanje financiranja investicija s vlastitih izvora na EU izvore te intenziviranje naplate svih prihoda iz nadležnosti Grada, uz izričito upozorenje da bi u protivnom moglo doći do razmatranja uskraćivanja pomoći iz državnog proračuna tijekom 2026. godine.

	Upravo u tom kontekstu potrebno je sagledavati sve mjere financijske konsolidacije koje su započete u drugoj polovici 2025. godine. Prioritet djelovanja nove gradske uprave bio je zaustavljanje daljnjeg rasta manjka, očuvanje likvidnosti i osiguravanje urednog podmirivanja svih dospjelih obveza, uz istodobno očuvanje ključnih javnih usluga i nastavak započetih projekata od strateškog značaja. Naglasak je stavljen na strožu kontrolu rashoda, pažljivo upravljanje investicijama i aktivnije korištenje dostupnih nacionalnih i europskih izvora financiranja, čime su postavljeni preduvjeti za postupno stabiliziranje proračuna i smanjenje fiskalnih rizika u 2026. godini.

	Takvo stanje proračuna predstavljalo je ozbiljno ograničenje za donošenje novih financijskih odluka te je zahtijevalo hitno restrukturiranje proračunskog upravljanja, posebice u dijelu dinamike rashoda, investicija i zaduživanja. Istodobno, Grad je bio obvezan nastaviti s financiranjem započetih kapitalnih projekata, među kojima su projekti od strateškog značaja za lokalnu zajednicu.

1.2. [bookmark: _Toc228359397]Stabilizacija tekućeg poslovanja

U prvim mjesecima mandata nove gradonačelnice prioritet je bio sprječavanje daljnjeg produbljivanja manjka te uspostava financijske kontrole nad rashodima poslovanja. Uzevši u obzir zatečeno stanje te sve prethodno navedene primijenjene mjere kontrole, rashodi poslovanja Grada Svetog Ivana Zeline i njegova četiri proračunska korisnika (DV Proljeće, POU Sveti Ivan Zelina, GK Sveti Ivan Zelina i Muzej Sveti Ivan Zelina) u 2025. godini iznosili su 10.499.182,29 eura

	Kako bi se rashodi poslovanja sveli na gore navedeni rezultat, posebna pažnja posvećena je:
· racionalizaciji usluga tekućeg i investicijskog održavanja,
· smanjenju materijalnih rashoda gdje god to nije utjecalo na standard javnih usluga,
· kontroli novih ugovornih obveza kako bi se izbjeglo dodatno opterećenje proračuna.

	Istodobno, osigurana je redovita isplata plaća zaposlenicima te je zadržano financiranje proračunskih korisnika, osobito u područjima obrazovanja, socijalne skrbi i kulture.

1.3. [bookmark: _Toc228359398]Uloga prihoda u saniranju manjka

U procesu saniranja zatečenog manjka ključnu ulogu imao je porast prihoda poslovanja od Grada Svetog Ivana Zeline i njegova četiri proračunska korisnika, koji su u 2025. godini ostvareni u iznosu od 15.888.994,28 eura, što je povećanje od 16,9 % u odnosu na prethodnu godinu. Najvažniji izvor stabilizacije bili su porezni prihodi, ponajprije porez na dohodak od nesamostalnog rada, čiji je rast rezultat povoljnijih gospodarskih kretanja i povećanja zaposlenosti.

	Značajan doprinos prihodima ostvaren je i kroz pomoći iz državnog proračuna i Europske unije, osobito kapitalne pomoći koje su omogućile provođenje infrastrukturnih projekata bez dodatnog pritiska na vlastite izvore financiranja. Time je smanjen rizik daljnjeg povećanja manjka te osigurana održivost investicijskog ciklusa.

1.4. [bookmark: _Toc228359399]Investicije, zaduživanje i kontrola rizika

Unatoč potrebi za financijskom konsolidacijom, Grad nije odustao od ključnih strateških investicija. Rashodi za nabavu nefinancijske imovine Grada Svetog Ivana Zeline i njegova četiri proračunska korisnika, iznose 10.849.358,01 EUR, pri čemu su ta ulaganja bila strogo ciljana i povezana s dugoročnim razvojnim ciljevima.

	Primitci od financijske imovine i zaduživanja Grada i njegova četiri proračunska korisnika u iznosu od 7.906.227,98 eura provedeno je isključivo u svrhu financiranja kapitalnih projekata, uz istodobne uredne otplate postojećih obveza. Na dan 31. prosinca 2025. godine Grad nema dospjelih obveza, što potvrđuje da je saniranje zatečenog manjka provođeno bez ugrožavanja financijske discipline.

	Povećanje ukupne vrijednosti imovine Grada i njegova četiri proračunska korisnika na iznos od 35.817.001,02 EUR predstavlja važnu protutežu zatečenom manjku, jer pokazuje da se financijski teret investicija pretvara u trajnu imovinu i razvojni potencijal Grada.

1.5. [bookmark: _Toc228359400]Faza financijske stabilizacije i prilagodbe

Razdoblje od 1. srpnja do 31. prosinca 2025. godine ne predstavlja uobičajeno razdoblje redovitog funkcioniranja gradske uprave, već prije svega fazu stabilizacije, prilagodbe i saniranja zatečenog financijskog stanja nakon promjene izvršne vlasti. Nova gradonačelnica preuzela je upravljanje Gradom u okolnostima značajnog financijskog manjka, visoke razine obveza i aktivnih investicijskih projekata, što je zahtijevalo donošenje odgovornih i često složenih odluka u kratkom vremenskom razdoblju.

	Unatoč navedenim okolnostima, u izvještajnom razdoblju ostvareni su mjerljivi pozitivni pomaci: stabilizirano je tekuće poslovanje, zadržana je likvidnost, spriječeno daljnje gomilanje dospjelih obveza te su očuvani ključni razvojni projekti. Istodobno je ostvaren rast prihoda, racionalizirani su rashodi poslovanja i značajno je povećana ukupna vrijednost gradske imovine.

	Posebno je važno istaknuti da financijska konsolidacija nije provedena nauštrb javnih usluga. Naprotiv, osiguran je kontinuitet u području predškolskog odgoja, socijalne skrbi, kulture, sporta i komunalnih djelatnosti, dok su kapitalne investicije usmjerene na projekte s dugoročnim učinkom za lokalnu zajednicu.

	Mjere fiskalne konsolidacije započete u drugoj polovici 2025. godine predstavljaju početak procesa koji se nastavlja i u 2026. godini, s ciljem postupnog smanjenja manjka, jačanja naplate prihoda iz nadležnosti Grada te daljnjeg racionalnog upravljanja rashodima, u skladu s preporukama nadležnih državnih tijela.

	Ovo Izvješće pokazuje da je razdoblje drugog polugodišta 2025. godine poslužilo kao temelj za daljnju stabilizaciju i razvoj, uz postavljanje jasnijih upravljačkih kriterija, snažniju financijsku kontrolu i strateški pristup investiranju. Time su stvoreni preduvjeti za postupno smanjenje posljedica zatečenog manjka i nastavak održivog razvoja Grada Svetog Ivana Zeline u narednim godinama.



[bookmark: _Toc228359401]2. REZULTATI RADA UPRAVNIH ODJELA GRADA SVETOG IVANA ZELINE

[bookmark: _Toc228359402]2.1. Upravni odjel za društvene djelatnosti, normativne, upravno‑pravne i ostale poslove

U drugoj polovici 2025. godine Upravni odjel za društvene djelatnosti, normativne, upravno‑pravne i ostale poslove Grada Svetog Ivana Zeline obavljao je poslove iz svog djelokruga u okolnostima pojačanih zahtjeva za financijskom racionalizacijom, ali i kontinuiranom provedbom razvojnih projekata. Aktivnosti predmetnog odjela bile su usmjerene na osiguravanje stabilnosti i kontinuiteta sustava društvenih djelatnosti, istodobno s pokretanjem i pripremom projekata s dugoročnim učinkom za lokalnu zajednicu.

	Rad Odjela obuhvaćao je područja predškolskog odgoja i obrazovanja, školstva, kulture, sporta, socijalne skrbi, zdravstva, civilnog društva, civilne zaštite te imovinsko‑pravnih poslova povezanih s društvenim djelatnostima.

[bookmark: _Toc228359403]2.1.1. Digitalna transformacija i modernizacija upravnih postupaka

U sklopu modernizacije rada gradske uprave i poboljšanja dostupnosti javnih usluga, Grad Sveti Ivan Zelina krajem 2025. godine se pripremio za sudjelovanje kao partner u projektu „Pametne digitalne usluge za učinkovitu lokalnu upravu“, koji se financira kroz OPKK Poziv „Digitalizacija usluga jedinica lokalne i područne (regionalne) samouprave“ (PK.1.2.06).

	Projekt čija prijava je podnesena početkom 2026. godine, usmjeren na digitalizaciju ključnih lokalnih upravnih postupaka u području obrazovanja, socijalne skrbi, komunalnih usluga, poljoprivrede i pristupa informacijama. Za Grad Sveti Ivan Zelinu ovaj projekt znači uvođenje novih digitalnih rješenja te unapređenje postojećih postupaka, osobito u dijelu komunalne naknade, logopedskih potpora i ostvarivanja prava na pristup informacijama. Svi navedeni postupci prelaze u ujednačen, digitaliziran sustav s mogućnošću praćenja statusa predmeta. Projekt predstavlja primjer značajne organizacijske modernizacije uz razmjerno malo opterećenje vlastitih proračunskih sredstava.

[bookmark: _Toc228359404]2.1.2. Razvoj inkluzivnih kulturnih usluga

U izvještajnom razdoblju poseban iskorak ostvaren je u području kulture kroz pozitivnu evaluaciju (odobrenje 2. faze postupka dodjele bespovratnih sredstava) projekta „INKLUZIVNA KULTURAMA“, prijavljenog na Poziv SF.3.4.08.04 – Inkluzivne usluge ustanova u kulturi. Projekt je u cijelosti financiran bespovratnim sredstvima. Nositelj projekta je Gradska knjižnica Sveti Ivan Zelina, uz partnera Grad Sveti Ivan Zelina koji u projektu sudjeluje kroz osiguravanje provedbenih kapaciteta za pripremu i provedbu projekta, te Udrugu Srce i Gradsko društvo Crvenog križa Sveti Ivan Zelina. Cilj projekta je unapređenje dostupnosti kulturnih sadržaja za djecu i mlade, osobe starije od 54 godine te osobe s invaliditetom.

	Projekt obuhvaća provedbu 23 inkluzivne umjetničke i kulturne radionice, organizaciju izleta, završne izložbe te edukaciju zaposlenika knjižnice za rad u inkluzivnom okruženju. Sveukupni proračun projekta iznosi 247.084,78 EUR. Projekt otvara važan prostor za dugoročnu integraciju inkluzivnih praksi u redovno djelovanje kulturnih ustanova.

[bookmark: _Toc228359405]2.1.3. Predškolski odgoj i obrazovanje – infrastrukturni i programski razvoj

U drugoj polovici 2025. godine nastavljen je jedan od ključnih infrastrukturnih projekata Grada – Izgradnja novog dječjeg vrtića u Gradu Sveti Ivan Zelina, NPOO.C3.1.R1-I1.01.0219. Projekt se provodi u skladu s odobrenom projektno‑tehničkom dokumentacijom, ugovorenim rokovima i nadzornim izvješćima.

	Građevinski, obrtnički i instalaterski radovi odvijaju se prema planiranoj dinamici, bez zastoja koji bi mogli utjecati na sveukupni tijek projekta. Paralelno se provode postupci javne nabave za opremanje objekta, pri čemu se isporuke i montaža prilagođavaju stupnju dovršenosti objekta.

	Osim infrastrukturnog dijela, Upravni odjel kontinuirano je osiguravao financiranje redovnog rada postojećeg dječjeg vrtića, uključujući materijalne rashode i programske aktivnosti. Nastavljeno je praćenje potreba roditelja, kapaciteta odgojno‑obrazovnih skupina i planiranje širenja usluga nakon dovršetka novog objekta, kao i sufinanciranje programa predškolskog odgoja u vrtićima kojima Grad nije osnivač.

[bookmark: _Toc228359406]2.1.4. Školstvo i visoko obrazovanje

U području školstva i visokoškolskog obrazovanja realizirani su svi planirani rashodi i programi. Grad je osigurao sredstva za prijevoz srednjoškolaca i studenata, financiranje nagrada uspješnim učenicima, nabavu udžbenika/radnih bilježnica za osnovnoškolce i srednjoškolce, za program produženog boravka te podršku programima osnovnih škola Srednje škole i Glazbene škole s područja grada.

	Održana je redovita komunikacija s ravnateljima škola radi pripreme nove školske godine i planiranja potreba za razdoblje 2026. godine. Nastavljena je provedba programa stipendiranja redovitih studenata, čime Grad kontinuirano ulaže u obrazovni razvoj mladih.

[bookmark: _Toc228359407]2.1.5. Sport, rekreacija i rad s udrugama

Financiranje sportskih udruga i korištenja sportskih objekata provedeno je sukladno planu izvršenja proračuna. Suradnja sa Zajednicom sportskih udruga bila je usmjerena na razvoj programa za djecu i mlade, poticanje rekreativnog sporta i pripremu budućih aktivnosti.

	U segmentu civilnog društva provedeni su javni natječaji za financiranje programa i projekata udruga, uz transparentnu raspodjelu sredstava i redovito praćenje realizacije. Suradnja s udrugama dodatno je osnažena kroz savjetodavnu i operativnu podršku u provedbi programa od interesa za lokalnu zajednicu.

[bookmark: _Toc228359408]2.1.6. Socijalna skrb, zdravstvo i zajednica

U razdoblju od srpnja do prosinca 2025. godine redovno su isplaćivane sve socijalne potpore sukladno gradskim odlukama, uključujući jednokratne novčane pomoći, naknade za novorođenčad, potpore obiteljima i starijim osobama te naknade roditeljima njegovateljima. U prosincu su isplaćene božićnice umirovljenicima.

	Provedeni su programi u suradnji s Gradskim društvom Crvenog križa, Udrugom Srce i drugim institucijama, usmjereni na podršku ranjivim skupinama i preventivne zdravstvene aktivnosti. Grad je, temeljem provedenog natječaja sufinancirao provođenje zdravstvene njege u kući te nastavio sufinanciranje logopedskih tretmana djece.

[bookmark: _Toc228359409]2.1.7. Civilna zaštita i imovinsko‑pravni poslovi

Sukladno Zakonu o sustavu civilne zaštite, nakon provedenih lokalnih izbora donesena je nova Odluka o osnivanju i imenovanju Stožera civilne zaštite Grada Svetog Ivana Zeline. Inspekcijskim nadzorom provedenim 9. listopada 2025. godine nisu utvrđeni nedostaci u sustavu.

	Istodobno su nastavljene aktivnosti na sređivanju imovinsko‑pravnih odnosa, uključujući sređivanje vlasništva nad društvenim domovima i drugim nekretninama. Dana 16. rujna 2025. godine stavljen je u službenu uporabu katastarski operat za katastarsku općinu Zelina Nova.

[bookmark: _Toc228359410]2.1.8. Zaključci i ključni naglasci rada Upravnog odjela za društvene djelatnosti, normativne, upravno‑pravne i ostale poslove

U drugoj polovici 2025. godine Upravni odjel za društvene djelatnosti, normativne, upravno‑pravne i ostale poslove proveo je aktivnosti iz svog djelokruga u zahtjevnim okolnostima obilježenima promjenom izvršne vlasti, potrebom za financijskom racionalizacijom te istodobnom provedbom strateški važnih projekata. Unatoč navedenim okolnostima, osiguran je kontinuitet funkcioniranja svih sustava društvenih djelatnosti te stabilno izvršavanje zakonskih i programskih obveza Grada.

	Posebno se ističe priprema i provedba razvojnih projekata s dugoročnim učinkom, među kojima su strateški značajni projekti digitalizacije javnih usluga, izgradnje i opremanja novog dječjeg vrtića u Donjoj Zelini te razvoj inkluzivnih kulturnih programa. Ovi projekti jasno pokazuju usmjerenost Odjela prema modernizaciji upravnih procesa, povećanju dostupnosti javnih usluga te unapređenju kvalitete života svih skupina stanovništva.

	U području predškolskog odgoja, školstva, kulture, sporta i socijalne skrbi osigurano je uredno financiranje redovitih programa, uz istodobno praćenje stvarnih potreba korisnika i pripremu sustava za buduća proširenja. Posebna pozornost posvećena je očuvanju standarda usluga u uvjetima financijske konsolidacije Grada, bez ugrožavanja prava korisnika i kvalitete javnih usluga.

	Suradnja s ustanovama, udrugama i drugim dionicima na lokalnoj razini dodatno je ojačana, a sustav civilne zaštite i imovinsko‑pravni poslovi provedeni su u skladu s važećim propisima, bez utvrđenih nepravilnosti. Sve aktivnosti Odjela tijekom izvještajnog razdoblja provedene su uz redovito praćenje izvršenja proračuna i prilagodbu dinamike rashoda stvarnim potrebama i tijeku projekata.

	Rad Upravnog odjela za društvene djelatnosti u drugoj polovici 2025. godine može se ocijeniti kao stabilizirajući i razvojno usmjeren, pri čemu su postavljeni čvrsti temelji za nastavak realizacije započetih projekata i daljnje unapređenje sustava društvenih djelatnosti u narednom razdoblju.


[bookmark: _Toc228359411]2.2. Upravni odjel za gospodarstvo, stambeno-komunalne djelatnosti i zaštitu okoliša

U razdoblju druge polovice 2025. godine Upravni odjel za gospodarstvo, stambeno‑komunalne djelatnosti i zaštitu okoliša Grada Svetog Ivan Zeline obavljao je poslove iz svog nadležnog područja u okolnostima pojačane financijske odgovornosti, provedbe izmjena proračunskih dokumenata te istodobnog nastavka i pokretanja značajnih infrastrukturnih, razvojnih i okolišnih projekata. Aktivnosti Odjela bile su usmjerene na osiguravanje funkcionalnosti komunalnog sustava, stabilno upravljanje gradskom imovinom, poticanje gospodarskih i poljoprivrednih aktivnosti, unapređenje prometne i komunalne infrastrukture te provedbu mjera zaštite okoliša i prostornog planiranja, sve u skladu s važećim propisima, donesenim odlukama Gradskog vijeća i realnim mogućnostima proračuna. Poseban naglasak stavljen je na donošenje nužnih normativnih akata, kontrolu investicijskih procesa i korištenje dostupnih nacionalnih i europskih izvora financiranja radi dugoročnog razvoja Grada Svetog Ivana Zeline.

[bookmark: _Toc228359412]2.2.1. Gospodarstvo, poljoprivreda i turizam

U drugoj polovici 2025. godine aktivnosti u području gospodarstva, poljoprivrede i turizma bile su usmjerene na stvaranje preduvjeta za dugoročni gospodarski razvoj Grada, jačanje lokalnog poduzetništva i poljoprivrednih gospodarstava te unapređenje turističke i društvene ponude. Poseban naglasak stavljen je na pripremu razvojnih projekata, provedbu mjera potpora te organizaciju manifestacija koje doprinose prepoznatljivosti Grada i kvaliteti života građana.

	U rujnu 2025. godine potpisan je Ugovor za izradu projektno‑tehničke dokumentacije za Sportsko‑rekreacijski centar Sveti Ivan Zelina, kojim je predviđena izgradnja vanjskih bazena, višenamjenske sportske dvorane, upravnih prostora, svlačionica i sanitarija te ugostiteljskih sadržaja na području bivših bazena. Izrada dokumentacije predstavlja ključan prvi korak u realizaciji ovog dugoročno značajnog projekta za razvoj sporta, rekreacije i dodatnih turističkih sadržaja na području Grada.

	U području poljoprivrede Grad je nastavio s provedbom Programa mjera potpora male vrijednosti u poljoprivredi za razdoblje 2021.–2027. godine, s ciljem zaustavljanja negativnih trendova, jačanja poljoprivrednih gospodarstava i sprječavanja odlaska mladih s ruralnih područja. Tijekom izvještajnog razdoblja isplaćene su potpore poljoprivrednicima temeljem javnih poziva za 2025. godinu, pri čemu je 55 korisnika ostvarilo potpore. Navedene mjere doprinose stabilnosti i konkurentnosti lokalne poljoprivredne proizvodnje.

	Grad je nastavio i s mjerama poticanja gospodarstva kroz subvencioniranje kamata obrtnicima te malim i srednjim poduzetnicima, čime se izravno potiče razvoj poduzetništva, očuvanje i otvaranje novih radnih mjesta te uvođenje suvremenih tehnologija u poslovanje. Očekivani učinci ovih mjera uključuju jačanje lokalnog gospodarstva, povećanje zapošljavanja i ukupni gospodarski i socijalni napredak Grada.

	Sukladno zakonskim obvezama, tijekom izvještajnog razdoblja osigurano je obavljanje usluge stručne službe temeljem ugovora o javnoj nabavi, kao i zbrinjavanje divljači u suradnji s lovačkim društvima, sve u skladu s Programom zaštite divljači (PZD) na području Grada Svetog Ivana Zeline.

	U području turizma i društvenog života krajem 2025. godine organizirana je manifestacija Advent u Svetom Ivanu Zelini, kao središnje blagdansko događanje koje je okupilo velik broj građana i posjetitelja. Kroz raznovrstan program kulturnih, zabavnih i edukativnih sadržaja za sve generacije dodatno je obogaćena ponuda Grada. Posebnu pažnju privukli su klizalište u sklopu Ledenog kraljevstva, Adventski trg kao središnje mjesto okupljanja te Kuća božićne čarolije, namijenjena najmlađima. 

	U provedbu programa uključene su lokalne udruge, odgojno‑obrazovne ustanove, volonteri i drugi dionici, čime je dodatno istaknuta snaga zajedništva i suradnje u lokalnoj zajednici. Manifestacija je značajno pridonijela promociji Grada i jačanju njegove turističke prepoznatljivosti u adventskom razdoblju.

[bookmark: _Toc228359413]2.2.2. Upravljanje imovinom Grada

Upravljanje imovinom Grada Svetog Ivana Zeline u drugoj polovici 2025. godine bilo je usmjereno na očuvanje funkcionalnosti i vrijednosti postojeće imovine, racionalno korištenje proračunskih sredstava te osiguravanje redovitog podmirivanja svih troškova povezanih s korištenjem i održavanjem gradskih objekata i prostora.

	Grad je, u skladu s planiranim financijskim sredstvima i stvarnim potrebama, kontinuirano održavao imovinu u svom vlasništvu te osiguravao podmirivanje troškova električne energije, plina, vode i ostalih komunalnih usluga za objekte kojima upravlja. Navedene aktivnosti provodile su se s ciljem osiguravanja nesmetanog rada gradskih ustanova, društvenih domova i drugih objekata od javnog interesa.

	U kolovozu 2025. godine završeni su radovi na adaptaciji interijera zgrade DVD‑a Donje Psarjevo, čime su unaprijeđeni funkcionalni i prostorni uvjeti za rad dobrovoljnog vatrogasnog društva. Za provedbu navedenih radova Grad Sveti Ivan Zelina osigurao je sufinanciranje Zagrebačke županije, čime je dodatno smanjeno opterećenje gradskog proračuna i potvrđena dobra suradnja s regionalnom razinom.

[bookmark: _Toc228359414]2.2.3. Komunalna djelatnost

U drugoj polovici 2025. godine komunalne djelatnosti bile su usmjerene na osiguravanje redovitog i sigurnog funkcioniranja komunalnog sustava, održavanje javne infrastrukture i prostora te provođenje zakonom propisanih mjera zaštite zdravlja i sigurnosti građana. Aktivnosti su provedene u okviru planiranih proračunskih sredstava, uz istodobno korištenje vanjskih izvora financiranja kako bi se unaprijedila razina komunalne opremljenosti na području Grada.

	Redovno su održavane nerazvrstane ceste i putevi, provodilo se čišćenje cestovnih jaraka i oborinske odvodnje, održavale su se javne i zelene površine te je osigurano čišćenje javnih površina. Organiziran je rad zimske službe, a po potrebi je provedeno i zbrinjavanje lešina s javnih površina. Kako bi se osigurala dodatna sredstva za povećanje kvalitete nerazvrstanih cesta, Grad Sveti Ivan Zelina je u listopadu 2025. godine podnio prijavu na Javni poziv Zagrebačke županije za sufinanciranje izgradnje i održavanja objekata i uređaja komunalne infrastrukture. Temeljem odobrene prijave sklopljen je Ugovor o sufinanciranju, kojim je osigurano 120.000,00 EUR bespovratnih sredstava za sanaciju nerazvrstanih cesta NC 1101 (Gornja Topličica – Čegci), NC 4909 (Ulica svetog Antuna u Blaškovcu) i NC 4603 (Donja Drenova – Omilje).

	Sustav javne rasvjete održavan je sukladno odredbama desetogodišnjeg Ugovora o energetskom učinku, čime je osigurana stabilnost sustava, smanjenje energetskih troškova i dugoročna energetska učinkovitost.

	U cilju zaštite zdravlja građana, u razdoblju od 15. do 26. rujna 2025. godine provedena je jesenska akcija obvezatnih preventivnih mjera deratizacije i dezinsekcije, sukladno Zakonu o zaštiti pučanstva od zaraznih bolesti i pripadajućim pravilnicima. Akcijom su bile obuhvaćene javne površine, kanalizacijska mreža, vodotoci, parkovi te objekti u vlasništvu Grada. Provedbom ovih mjera smanjena je brojnost glodavaca i štetnih člankonožaca ispod praga štetnosti te je unaprijeđena ukupna sanitarno‑higijenska sigurnost.

	Temeljem ugovora o javnoj nabavi za sakupljanje i zbrinjavanje napuštenih i izgubljenih životinja, tijekom izvještajnog razdoblja u skloništu je zbrinuto 19 pasa, od čega je 10 pasa udomljeno, a 7 pasa udomljeno je uz financijsku potporu Grada. Unatoč višegodišnjim mjerama sufinanciranja čipiranja, sterilizacije i kastracije te poticanja udomljavanja, problem napuštenih životinja i dalje je prisutan. Na dan 31. prosinca 2025. godine u skloništu se nalazilo 72 psa, što predstavlja povećanje od 18 % u odnosu na prethodnu godinu.

	Na prijedlog Gradonačelnice Grada Svetog Ivana Zeline, Zagrebačka županija je 8. kolovoza 2025. godine proglasila prirodnu nepogodu – sušu. Gradsko povjerenstvo za prirodne nepogode zaprimilo je 126 prijava vlasnika obiteljskih poljoprivrednih gospodarstava, a ukupno procijenjena šteta iznosila je 487.739,43 EUR. Sve prijave unesene su u Registar prirodnih nepogoda koji vodi Ministarstvo poljoprivrede, šumarstva i ribarstva te proslijeđene Državnom povjerenstvu.

	U cilju unapređenja kvalitete javnih sadržaja za djecu i mlade, krajem srpnja 2025. godine provedena je rekonstrukcija dječjeg igrališta na ŠRC‑u Zelina. Postojeća dotrajala oprema zamijenjena je novom kombiniranom spravom s dva tobogana, postavljena je ljuljačka‑gnijezdo i žičara, a antistres podloga je zamijenjena i nadopunjena. Za realizaciju projekta osigurana su bespovratna sredstva Ministarstva demografije i useljeništva u iznosu od 17.850,00 EUR.

	Osim navedenog, u srpnju 2025. godine Grad je podnio projektnu prijavu na natječaj Lokalne akcijske grupe „Zeleni bregi“ za projekt „Obnova javnog dječjeg igrališta u naselju Sveti Ivan Zelina“, kojim se planira cjelovita modernizacija igrališta uz zgradu Muzeja Sveti Ivan Zelina. U listopadu 2025. godine donesena je Odluka o odabiru projekta, čime je osigurana potpora u iznosu od 30.601,93 EUR.

[bookmark: _Toc228359415]2.2.4. Izgradnja komunalne infrastrukture

U drugoj polovici 2025. godine aktivnosti u području izgradnje komunalne infrastrukture bile su usmjerene na dovršetak započetih i pripremu novih prometnih i infrastrukturnih projekata od strateškog značaja za Grad Sveti Ivan Zelinu. Poseban naglasak stavljen je na unapređenje prometne sigurnosti, povećanje protočnosti prometa te poboljšanje uvjeta za pješake i ostale sudionike u prometu, uz odgovorno upravljanje investicijskim procesima i izvorima financiranja.
	Jedan od ključnih infrastrukturnih projekata odnosi se na izgradnju kružnog toka s pet krakova na križanju županijskih cesta ŽC 3016, ŽC 3017 i kraka čvora Sveta Helena na autocesti A4 za što je u rujnu 2025. godine ishođena građevinska dozvola. Projekt i radove na izgradnji provoditi će Županijska uprava za ceste Zagrebačke županije d.o.o., a Grad se obvezao vlastitim sredstvima sufinancirati izgradnju u jednoj trećini ukupne vrijednosti projekta sukladno prethodno sklopljenom sporazumu. Realizacijom ovog projekta riješit će se dugogodišnji prometni problemi na predmetnom križanju te znatno povećati sigurnost i protočnost prometa.
	U izvještajnom razdoblju završeni su radovi na proširenju državne ceste DC 3‑Sjever, s uređenjem pješačke staze i oborinske odvodnje, na dionici od Svetog Ivana Zeline (predio Prodanec) do naselja Komin, faza 2. Radovi su obuhvatili naselja Pretoki, Črečan i Hrastje u ukupnoj duljini od 1.964 metra, čime su značajno unaprijeđeni prometni i sigurnosni uvjeti za sve sudionike u prometu.
	Istodobno, u razdoblju od 1. srpnja do 31. prosinca 2025. godine odvijali su se radovi na proširenju trupa državne ceste DC 3‑Jug, s uređenjem pješačke staze i oborinske odvodnje, faza 5, na dionici od križanja državne ceste DC 3 s županijskom cestom ŽC 3010 do Ulice Vjekoslava Tkalca u Donjoj Zelini, u duljini od 3.120 metara. Za provođenje navedenih radova Grad Sveti Ivan Zelina osigurao je financijska sredstva iz kredita u iznosu od 1.010.000,00 EUR, a sukladno ugovoru planirani završetak radova predviđen je do 20. travnja 2026. godine.
	U rujnu 2025. godine potpisan je Ugovor za izradu projektno‑tehničke dokumentacije za rekonstrukciju dijela nerazvrstane ceste Ulice hrvatskih branitelja u Svetom Ivanu Zelini, na dijelu katastarskih čestica 2974/2 i 4905, k.o. Zelina. Projektom je predviđena rekonstrukcija postojeće prometnice izmještanjem iz postojećeg koridora, u skladu s važećom prostorno‑planskom dokumentacijom. Nova prometnica imat će širinu kolnika od 6 metara, uz obostrane pješačke staze širine 1,5 metra, a planirano je i izmještanje kanalizacijske mreže s privatne parcele. Na početku, završetku i na križanjima prometnica predviđeno je uklapanje novoprojektiranog rješenja u postojeće stanje. Početak izvođenja radova planiran je tijekom 2026. godine.
	U cilju povećanja sigurnosti cestovnog prometa, Grad Sveti Ivan Zelina je temeljem Poziva za dostavu projekata iz područja sigurnosti cestovnog prometa za 2025. godinu u kolovozu 2025. godine sklopio Sporazum s Ministarstvom unutarnjih poslova o sufinanciranju sanacije opasnih mjesta u prometu. Temeljem Sporazuma osigurana su bespovratna sredstva u iznosu od 45.000,00 EUR. U suradnji s Policijskom postajom Sveti Ivan Zelina identificirana su tri relativno opasna pješačka prijelaza:
· u Donjoj Zelini (Donjozelinska ulica, kod kućnog broja 77),
· u Svetom Ivanu Zelini (Ulica Vladimira Nazora, kod Čazmatransa d.o.o., kućni broj 60),
· u Kominu (kod Osnovne škole, kućni broj 36).
	Na navedenim lokacijama planira se ugradnja sustava za detekciju prilaska pješaka i biciklista, uz zvučnu i svjetlosnu signalizaciju koja će upozoravati vozače i povećati sigurnost sudionika u prometu. U 2025. godini izrađeni su prometni elaborati i troškovnici radova, a realizacija projekta „Pametni pješački prijelazi“ planirana je za 2026. godinu.

[bookmark: _Toc228359416]2.2.5. Zaštita okoliša

Aktivnosti u području zaštite okoliša u drugoj polovici 2025. godine bile su usmjerene na smanjenje negativnih utjecaja na okoliš, unaprjeđenje sustava gospodarenja otpadom, sanaciju okolišnih opterećenja iz prethodnih razdoblja te pripremu i provedbu projekata usmjerenih na prilagodbu klimatskim promjenama i poboljšanje kvalitete života građana. Poseban naglasak stavljen je na korištenje nacionalnih i europskih izvora financiranja kako bi se okolišni ciljevi ostvarili uz minimalno opterećenje gradskog proračuna.
	Grad Sveti Ivan Zelina je, temeljem Rješenja Fonda za zaštitu okoliša i energetsku učinkovitost od 22. prosinca 2025. godine, platio poticajnu naknadu za smanjenje količine miješanog komunalnog otpada za 2024. godinu u iznosu od 16.879,97 EUR, za razdoblje od 1. siječnja do 31. prosinca 2024. godine. Poticajna naknada predstavlja mehanizam kojim se jedinice lokalne samouprave potiču na provedbu mjera za smanjenje količine miješanog komunalnog otpada, a obračunava se na temelju količine otpada koja premašuje propisanu graničnu vrijednost.
	S ciljem dugoročnog smanjenja količine miješanog komunalnog otpada koji se odlaže, kao i smanjenja budućih troškova poticajne naknade, Grad je tijekom 2025. godine ishodio građevinsku dozvolu za izgradnju građevine komunalno‑servisne namjene – zelenog otoka. Izgradnja je planirana tijekom 2026. godine u naselju Sveti Ivan Zelina na k.č.br. 3117, k.o. Zelina, a obuhvaća postavljanje četiri polupodzemna spremnika za odvojeno prikupljanje plastike, papira i stakla (konkretno - dva spremnika za staklo, spremnik za papir i spremnik za plastiku). Za realizaciju projekta osigurana su bespovratna sredstva Zagrebačke županije u iznosu od 40.390,00 EUR, čime se dodatno potiče razvoj sustava odvojenog prikupljanja otpada.
	U području sanacije okolišnih opterećenja, u listopadu 2025. godine završeni su radovi na sanaciji zatvorenog odlagališta otpada Cerovka, u skladu s Ugovorom o dodjeli bespovratnih sredstava iz Mehanizma za oporavak i otpornost, potpisanim 13. prosinca 2023. godine. Nakon provedenog tehničkog pregleda ishođena je uporabna dozvola te je izvršena primopredaja izvedenih radova i opreme. Ukupno ugovoreni prihvatljivi troškovi projekta iznosili su 3.072.055,58 EUR, od čega su dodijeljena bespovratna sredstva u iznosu od 2.611.247,23 EUR (85 %), dok je Grad dodatno osigurao sufinanciranje Fonda za zaštitu okoliša i energetsku učinkovitost u visini 10 % ukupno prihvatljivih troškova. Provedbom projekta trajno je uklonjen jedan od najvećih okolišnih pritisaka na području Grada. Zaključno s datumom 31.12.2025. godine, Gradu su sveukupno isplaćena bespovratna sredstva u iznosu od 1.247.698,42 EUR a temeljem prethodno sklopljenih ugovora za provedbu projektnih aktivnosti u okviru ovog EU projekta.
	Tijekom listopada 2025. godine Grad je podnio projektnu prijavu za EU projekt „Izgradnja zelene infrastrukture na području Grada Svetog Ivana Zeline“, temeljem Poziva za dodjelu bespovratnih sredstava za razvoj zelene infrastrukture u urbanim područjima, koji je raspisan u okviru Programa Konkurentnost i kohezija 2021. – 2027. 
	Projekt obuhvaća uređenje 35.028 m² javnih površina na tri urbane lokacije (ŠRC, Multifunkcionalni vatrogasni centar i centar grada), primjenom rješenja temeljenih na prirodi. Ciljevi projekta uključuju smanjenje toplinskih otoka, povećanje bioraznolikosti i unapređenje pristupačnosti javnih prostora. Proračun projekta iznosi sveukupno 2.484.600,08 EUR, te je 85% sufinanciran iz EU sredstava.
	Grad je u drugoj polovici 2025. godine nastavio i provedbu programa „Zelina bez azbesta“, kojim se sufinancira zamjena azbestnih krovnih pokrova i njihovo propisno zbrinjavanje. Javni poziv objavljen je 10. ožujka 2025. godine, odluka o odabiru prijava donesena je u svibnju, a isplate su provedene u drugoj polovici godine. Ukupno je dodijeljeno 8 potpora u iznosu od 20.040,00 EUR, čime se dodatno doprinosi zaštiti zdravlja građana i smanjenju okolišnih rizika.
	Temeljem Odluke Gradskog vijeća o sanaciji neaktivnog eksploatacijskog polja Orešje Donje, Grad Sveti Ivan Zelina je Ministarstvu gospodarstva, Upravi za industriju i rudarstvo, podnio Zahtjev za sanaciju predmetnog kamenoloma. Time su ispunjeni svi preduvjeti za osiguravanje 100 % bespovratnih sredstava iz Državnog proračuna za potrebu tehničke sanacije, čime se otvara mogućnost rješavanja još jednog okolišnog opterećenja iz ranijih razdoblja.

[bookmark: _Toc228359417]2.2.6. Prostorno planiranje i uređenje prostora

U području prostornog planiranja i uređenja prostora u izvještajnom razdoblju provedene su aktivnosti usmjerene na praćenje stanja prostora, usklađivanje planskih dokumenata s važećim propisima te stvaranje planskih preduvjeta za budući prostorni i gospodarski razvoj Grada.

	Sukladno Zakonu o prostornom uređenju (Narodne novine broj 153/13, 65/17, 114/18, 39/19, 98/19 i 67/23), jedinice lokalne samouprave obvezne su izraditi Izvješće o stanju u prostoru kao dokument za četverogodišnje razdoblje. U skladu s navedenim, stručni izrađivač izradio je Izvješće o stanju u prostoru Grada Svetog Ivana Zeline za razdoblje 2021.–2024. godine, kojim je analizirano postojeće stanje, identificirani ključni prostorni izazovi i dan pregled provedbe važećih planskih dokumenata. Gradsko vijeće Grada Svetog Ivana Zeline donijelo je na svojoj 5. sjednici, održanoj 26. studenog 2025. godine, Zaključak o prihvaćanju navedenog Izvješća, čime je dokument usvojen kao polazište za daljnje planiranje razvoja prostora.

	U izvještajnom razdoblju provedena je i transformacija Urbanističkog plana uređenja zone gospodarske namjene (I, K) Obrež Zelinski, s ciljem njegova usklađivanja s novim zakonskim okvirom i stvarnim potrebama gospodarskog razvoja. Za navedenu transformaciju Grad Sveti Ivan Zelina osigurao je bespovratna sredstva u iznosu od 15.000,00 EUR putem Ugovora o dodjeli bespovratnih sredstava za projekte financirane iz Nacionalnog plana oporavka i otpornosti 2021.–2026. (NPOO.C2.3.R3‑I7.01.0301). U rujnu 2025. godine Zavod za prostorno uređenje Zagrebačke županije dao je pozitivno mišljenje na prijedlog transformiranog plana, a Gradsko vijeće Grada Svetog Ivana Zeline donijelo je na 4. sjednici, održanoj 13. listopada 2025. godine, Odluku o provedenom postupku transformacije Urbanističkog plana uređenja zone gospodarske namjene (I, K) Obrež Zelinski („Zelinske novine“, broj 29/25).

	Provedbom navedenih aktivnosti osigurani su čvrsti planski temelji za daljnji razvoj gospodarskih zona i racionalno korištenje prostora, uz poštivanje načela održivog razvoja i prostorne ravnoteže.


[bookmark: _Toc228359418]2.2.7. Zaključci i ključni naglasci rada Upravnog odjela za gospodarstvo, stambeno-komunalne djelatnosti i zaštitu okoliša

U razdoblju druge polovice 2025. godine Upravni odjel za gospodarstvo, stambeno‑komunalne djelatnosti i zaštitu okoliša Grada Svetog Ivana Zeline provodio je poslove iz svog djelokruga u okolnostima pojačane financijske odgovornosti i tranzicije izvršne vlasti te nastavak i pokretanje značajnih infrastrukturnih, gospodarskih i okolišnih projekata. Zatečeno stanje, obilježeno visokim razinama preuzetih obveza i financijskim ograničenjima, zahtijevalo je pažljivo planiranje, strogu kontrolu rashoda i odgovorno upravljanje investicijskim procesima.

	Unatoč navedenim okolnostima, predmetni odjel je osigurao stabilno funkcioniranje komunalnog sustava, redovito održavanje javne infrastrukture i provedbu zakonom propisanih mjera u području komunalnih djelatnosti, zaštite zdravlja i sigurnosti građana. Istodobno je provedeno niz aktivnosti usmjerenih na unapređenje prometne sigurnosti, modernizaciju cestovne infrastrukture te rješavanje dugogodišnjih prometnih i prostorno‑planskih izazova.

	U području gospodarstva, poljoprivrede i turizma provedene su mjere koje su imale stabilizirajući i razvojno‑pripremni karakter. Nastavljeno je poticanje lokalnog poduzetništva i poljoprivrednih gospodarstava kroz provedbu programa potpora i subvencija, čime se pridonijelo očuvanju gospodarske aktivnosti i ruralnog prostora. Organizacijom manifestacija od posebnog značaja za društveni i turistički život Grada dodatno je ojačana prepoznatljivost Grada i kvaliteta ponude za građane i posjetitelje.

	U segmentu zaštite okoliša ostvareni su iznimno značajni rezultati kroz dovršetak sanacije zatvorenog odlagališta otpada Cerovka, pripremu i pokretanje projekata zelene infrastrukture te nastavak provedbe programa usmjerenih na smanjenje okolišnih rizika i prilagodbu klimatskim promjenama. Posebno je važno istaknuti učinkovito korištenje nacionalnih i europskih izvora financiranja, čime su realizirani projekti velike financijske vrijednosti uz ograničeno opterećenje gradskog proračuna.

	U području prostornog planiranja osigurano je ispunjavanje zakonskih obveza te su stvoreni planski preduvjeti za daljnji gospodarski i infrastrukturni razvoj Grada, osobito u segmentu gospodarskih zona i racionalnog korištenja prostora.
	Sve provedene aktivnosti Odjela u izvještajnom razdoblju mogu se ocijeniti kao stabilizirajuće i razvojno usmjerene, s naglašenim fokusom na odgovorno upravljanje javnim sredstvima, očuvanje funkcionalnosti sustava i stvaranje dugoročnih temelja za održivi razvoj Grada Svetog Ivana Zeline u narednom razdoblju.


[bookmark: _Toc228359419]2.3. Upravni odjel za poslove Gradskog vijeća i Gradonačelnika

U izvještajnom razdoblju od 1. srpnja do 31. prosinca 2025. godine, u okviru djelokruga rada gradonačelnice i Upravnog odjela za poslove Gradskog vijeća i gradonačelnika, osigurana je priprema, koordinacija i obrada svih akata i materijala o kojima je Gradsko vijeće Grada Svetog Ivana Zeline raspravljalo i odlučivalo.
	Gradonačelnica je, sukladno ovlastima i obvezama propisanim Statutom Grada i važećim zakonodavstvom, predlagala donošenje proračuna te izmjena i dopuna proračuna, programa, odluka i drugih općih akata, dok su upravna tijela Grada sudjelovala u njihovoj stručnoj pripremi, izradi prijedloga, obrazloženju te kasnijoj provedbi odluka donesenih na sjednicama Gradskog vijeća.
	U navedenom razdoblju Gradsko vijeće održalo je sjednice na kojima je, na prijedlog gradonačelnice, donijelo niz odluka od osobitog značaja za financijsko poslovanje Grada, funkcioniranje komunalnog sustava, provedbu mjera u području društvenih djelatnosti, prostorno planiranje te ukupni razvoj Grada Svetog Ivana Zeline. Navedene odluke i njihovi učinci detaljno su obrazloženi u nastavku ovog Izvješća.

[bookmark: _Toc228359420]2.3.1. Rad Gradskog vijeća Grada Svetog Ivana Zeline

U razdoblju od 1. srpnja do 31. prosinca 2025. godine Gradsko vijeće Grada Svetog Ivana Zeline djelovalo je u intenzivnom zakonodavnom i upravljačkom okviru, uzimajući u obzir okolnosti promjene izvršne vlasti, potrebu prilagodbe proračunskih dokumenata te donošenje odluka nužnih za stabilno funkcioniranje Grada i provedbu razvojnih politika. Upravni odjel za poslove Gradskog vijeća i gradonačelnika osigurao je pripremu, sazivanje i tehničko‑organizacijsku provedbu sjednica Gradskog vijeća, kao i obradu i praćenje provedbe donesenih akata.

2.3.1.1. Druga sjednica Gradskog vijeća – 4. srpnja 2025. godine
Na 2. sjednici Gradskog vijeća donesene su odluke kojima su postavljeni temelji za uključivanje mladih u javni život Grada te daljnji razvoj komunalne infrastrukture. Donijeta je Odluka o pokretanju postupka izbora članova Savjeta mladih Grada Svetog Ivana Zeline, čime je započet proces uspostave savjetodavnog tijela mladih. Također je donesena Odluka o davanju suglasnosti za provedbu ulaganja za projekt „Obnova javnog dječjeg igrališta u naselju Sveti Ivan Zelina“, čime je omogućeno daljnje kandidiranje projekta za vanjske izvore financiranja.

2.3.1.2. Treća sjednica Gradskog vijeća – 8. rujna 2025. godine
Na 3. sjednici Gradskog vijeća doneseni su ključni akti vezani uz prilagodbu financijskog i programskog okvira Grada. Usvojene su I. izmjene i dopune Proračuna Grada za 2025. godinu, zajedno s izmjenama Odluke o izvršavanju Proračuna te nizom izmjena programa u području komunalne infrastrukture, kulture, sporta i socijalne skrbi. Time je proračunski okvir usklađen sa zatečenim obvezama i realnim mogućnostima financiranja. Na istoj sjednici donesena je i Odluka o davanju suglasnosti za dugoročno zaduživanje radi financiranja kapitalnih projekata od posebnog značaja za Grad.

2.3.1.3. Četvrta sjednica Gradskog vijeća – 13. listopada 2025. godine
Na 4. sjednici razmatrana su pitanja vezana uz izvršenje proračuna, upravljanje gradskom imovinom i prostorno planiranje. Usvojen je Polugodišnji izvještaj o izvršenju Proračuna za razdoblje od 1. siječnja do 30. lipnja 2025. godine. Donesene su odluke usmjerene na financiranje predškolskog odgoja, zakup i upravljanje poslovnim prostorima, korištenje sportske dvorane te provedbu postupka transformacije Urbanističkog plana uređenja zone gospodarske namjene (I, K) Obrež Zelinski.

2.3.1.4. Peta sjednica Gradskog vijeća – 26. studenoga 2025. godine
Na 5. sjednici Gradskog vijeća doneseni su brojni akti iz područja komunalnog sustava, porezne politike, prostornog planiranja i upravljanja javnim institucijama. Usvojene su izmjene odluka vezane uz komunalni otpad, komunalnu naknadu i vrijednost boda komunalne naknade, prihvaćeno je Izvješće o stanju u prostoru Grada za razdoblje 2021.–2024. godine te donesene odluke iz područja prirodnih nepogoda, Savjeta mladih, kulturnih ustanova i lokalnih poreza.

2.3.1.5. Šesta sjednica Gradskog vijeća – 15. prosinca 2025. godine
Na 6. sjednici Gradskog vijeća doneseni su temeljni dokumenti za proračunsko i programsko planiranje u narednom razdoblju. Usvojene su II. izmjene i dopune Proračuna za 2025. godinu te Proračun Grada Svetog Ivana Zeline za 2026. godinu s projekcijama za 2027. i 2028. godinu, zajedno s Višegodišnjim planom uravnoteženja Proračuna. Donijeti su programi građenja i održavanja komunalne infrastrukture, programi javnih potreba te dokumenti iz područja civilne zaštite i koncesija, čime su postavljeni temeljni operativni i razvojni okviri za 2026. godinu.

[bookmark: _Toc228359421]2.3.2. Zaključci i ključni naglasci rada Upravnog odjela za poslove Gradskog vijeća i gradonačelnika

U razdoblju druge polovice 2025. godine Upravni odjel za poslove Gradskog vijeća i gradonačelnika Grada Svetog Ivana Zeline imao je ključnu ulogu u osiguravanju kontinuiteta funkcioniranja predstavničkog tijela Grada u okolnostima tranzicije izvršne vlasti i potrebe za ubrzanom prilagodbom normativnog i proračunskog okvira zatečenim stvarnim okolnostima. Rad Odjela bio je usmjeren na kvalitetnu pripremu, pravodobnu obradu i zakonitu provedbu odluka Gradskog vijeća, uz osiguravanje potpune proceduralne i pravne ispravnosti donesenih akata.
	U izvještajnom razdoblju Gradsko vijeće donijelo je niz odluka od strateškog i operativnog značaja za Grad Sveti Ivan Zelinu, osobito u području financijskog upravljanja, komunalnog sustava, društvenih djelatnosti, prostornog planiranja i porezne politike. Upravni odjel osigurao je stručnu i organizacijsku podršku radu Gradskog vijeća, koordinaciju između gradonačelnice, upravnih tijela i vijećnika te praćenje provedbe donesenih odluka, što je bilo osobito važno u kontekstu izmjena i dopuna proračunskih dokumenata i donošenja ključnih odluka za 2026. godinu.
	Poseban naglasak u radu predmetnog odjela bio je stavljen na pravovremeno donošenje financijskih i programskih akata nužnih za stabilizaciju poslovanja Grada, uključujući izmjene Proračuna za 2025. godinu i donošenje Proračuna za 2026. godinu s pratećim programima i višegodišnjim planovima. Time su stvoreni institucionalni i normativni preduvjeti za daljnje financijsko uravnoteženje, nastavak započetih projekata i planiranje razvojnih aktivnosti u sljedećem razdoblju.
	Rad Gradskog vijeća u ovom razdoblju, uz potporu Upravnog odjela, obilježila je povećana dinamika odlučivanja i potreba donošenja mjera koje su u dijelu imale i politički osjetljiv karakter, no bile su nužne radi saniranja posljedica zatečenog stanja i osiguravanja održivosti gradskog sustava. U tom smislu, Odjel je pridonio jačanju transparentnosti rada, pravne sigurnosti i jasnoće postupanja u odnosu prema Gradskom vijeću i javnosti.
	Ukupno gledano, rad Upravnog odjela za poslove Gradskog vijeća i gradonačelnika u drugoj polovici 2025. godine može se ocijeniti kao stabilizirajući i institucionalno konsolidirajući, s jasnim fokusom na osiguravanje zakonitosti, kontinuiteta rada predstavničkog tijela i stvaranje preduvjeta za učinkovitije i sadržajnije odlučivanje u 2026. godini. Ostvareni rezultati predstavljaju čvrstu osnovu za daljnje unapređenje odnosa između izvršne i predstavničke vlasti te za razvoj odgovornog i dugoročno usmjerenog upravljanja Gradom Svetim Ivanom Zelinom.


[bookmark: _Toc228359422]ZAKLJUČAK

Izvještajno razdoblje od 1. srpnja do 31. prosinca 2025. godine bilo je jedno od sadržajno i organizacijski najzahtjevnijih razdoblja u novijem upravljanju Gradom Svetim Ivanom Zelinom. Ono je istodobno obilježeno tranzicijom izvršne vlasti, suočavanjem sa zatečenim financijskim stanjem i potrebom donošenja niza odluka koje su u kratkom roku morale stabilizirati sustav, osigurati zakonitost poslovanja i očuvati strateške projekte Grada.

	Po preuzimanju dužnosti nova gradonačelnica zatekla je proračun opterećen manjkom, visokom razinom preuzetih obveza te investicijama i projektima čija je realizacija zahtijevala hitno osiguranje financijskih i organizacijskih preduvjeta. Takvo stanje nije ostavljalo prostor za odgađanje odluka, već je zahtijevalo odgovoran, ali i politički odlučan pristup upravljanju, uz jasno postavljanje prioriteta i redefiniranje proračunskih i upravljačkih okvira.

	U tom kontekstu, financijsko poslovanje Grada u drugoj polovici 2025. godine bilo je usmjereno prvenstveno na zaustavljanje rasta manjka, stabilizaciju novčanih tokova i sprječavanje nastanka novih dospjelih obveza. Istodobno je osigurana likvidnost, redovito podmirivanje obveza te nastavak financiranja javnih potreba. Posebnu težinu ovom razdoblju daje činjenica da je financijska konsolidacija provedena bez ugrožavanja temeljnih javnih usluga i zakonskih obveza Grada.

	Posebnu težinu ovome Izvješću daje i činjenica da je stvarna razina zatečenog financijskog problema Grada službeno potvrđena upozorenjem Ministarstva financija Republike Hrvatske, koje je nakon uvida u financijske izvještaje za 2025. godinu utvrdilo izrazito visok manjak prihoda nad rashodima te ocijenilo takvo stanje ozbiljnim fiskalnim rizikom, ne samo za proračun Grada, nego i za konsolidirani proračun države. Takvo upozorenje, uz poziv na hitnu racionalizaciju rashoda i promjenu načina financiranja investicija, nedvojbeno potvrđuje da se nova gradska uprava po preuzimanju dužnosti suočila s posljedicama dugotrajnog fiskalnog zanemarivanja i preuzetih obveza koje nisu bile u skladu s realnim prihodnim kapacitetima Grada. Upravo zato mjere financijske konsolidacije poduzete u drugoj polovici 2025. godine ne mogu i ne smiju biti promatrane kao politički izbor, već kao nužan odgovor na zatečeno stanje, s ciljem zaštite financijske stabilnosti Grada, očuvanja vjerodostojnosti prema državnim institucijama i osiguravanja uvjeta za normalno funkcioniranje i razvoj u narednom razdoblju.

	Rad sva tri upravna odjela odvijao se u okolnostima povećanog opsega posla, prilagodbe novim upravljačkim smjernicama i potrebe koordiniranog djelovanja. Upravni odjel za društvene djelatnosti osigurao je kontinuitet sustava predškolskog odgoja, obrazovanja, socijalne skrbi, kulture i sporta, uz istodobno pokretanje razvojnih i inkluzivnih programa te pripremu projekata digitalizacije. Time je jasno poručeno da financijska stabilizacija ne može i ne smije biti provedena na štetu društvene kohezije i dostupnosti usluga građanima.

	Upravni odjel za gospodarstvo, stambeno‑komunalne djelatnosti i zaštitu okoliša imao je posebno zahtjevnu ulogu u balansiranju između nužne racionalizacije i nastavka kapitalnih ulaganja. U izvještajnom razdoblju osigurano je uredno funkcioniranje komunalnog sustava, dovršeni su ili nastavljeni prometni i infrastrukturni projekti od strateškog značaja, pokrenute su značajne okolišne sanacije te nastavljeno korištenje nacionalnih i europskih izvora financiranja. Upravo u tom segmentu vidljiv je jasan zaokret prema dugoročnom razvoju i rješavanju problema koji su se godinama odgađali.

	Upravni odjel za poslove Gradskog vijeća i gradonačelnika imao je ključnu institucionalnu ulogu u ovom prijelaznom razdoblju. Kroz intenzivan rad Gradskog vijeća donijeti su brojni financijski, normativni i razvojni akti koji su omogućili prilagodbu proračunskih dokumenata stvarnim okolnostima, donošenje Proračuna za 2026. godinu i postavljanje višegodišnjih okvira uravnoteženja. Odlučivanje u tom razdoblju bilo je usmjereno prema stabilizaciji sustava i dugoročnom interesu Grada.

	Ovo Izvješće jasno pokazuje da je druga polovica 2025. godine bila razdoblje stabilizacije, konsolidacije i postavljanja temelja, a ne razdoblje brzih rezultata ili političkog populizma. Ostvareni pomaci – rast prihoda, kontrola rashoda, povećanje vrijednosti imovine i zadržavanje ključnih projekata – rezultat su odluka koje su često zahtijevale suočavanje s nepopularnim činjenicama i ograničenjima zatečenog stanja.

	Godina 2026. predstavlja sljedeću, razvojnu fazu ovog procesa. U njoj će naglasak biti stavljen na:

· daljnje uravnoteženje proračuna i smanjenje posljedica zatečenog manjka,
· dovršetak započetih i početak planiranih kapitalnih projekata i njihovo stavljanje u punu funkciju,
· jačanje lokalnog gospodarstva, poduzetništva i poljoprivrede kroz ciljane mjere i projekte,
· nastavak ulaganja u prometnu i komunalnu infrastrukturu,
· razvoj zelene i energetski učinkovitije infrastrukture,
· modernizaciju upravnih postupaka i povećanje transparentnosti rada gradske uprave,
· sustavno i plansko upravljanje prostorom.

	Upravljanje Gradom Svetim Ivanom Zelinom u drugoj polovici 2025. godine obilježeno je preuzimanjem odgovornosti za zatečene okolnosti i stvaranjem realnih preduvjeta za budući razvoj. Ovo Izvješće stoga ne predstavlja samo pregled provedenih aktivnosti, već i jasnu poruku o smjeru upravljanja – prema financijski održivom, organizacijski stabilnom i razvojno odgovornom Gradu u interesu svih njegovih građana.

Sveti Ivan Zelina, 26.03.2026.

